বাংলাদেশী

বাংলাদেশী বলতে সাধারণভাবে দক্ষিণ এশিয়ার বাংলাদেশ ভূখণ্ডে বসবাসকারী বা অধিবাসী জনগণকে বোঝানো হয়ে থাকে। এর মধ্যে বাঙালি এবং কিছু উপজাতিও অন্তর্ভুক্ত। বাংলাদেশের সংবিধানের ৬ ধারার ২ উপধারায় বলা হয়েছে যে, “বাংলাদেশের জনগণ জাতি হিসাবে বাঙালী এবং নাগরিকগণ বাংলাদেশী বলিয়া পরিচিত হইবেন।”
বাংলাদেশি বলতে মূলত বাংলাদেশের আদিবাসী বাঙালি এবং উপজাতি নাগরিককে (সকল নাগরিককে) বোঝানো হয়; তারা দেশেই অবস্থান করুন বা অন্য কোনো দেশে বসবাস করুন। একজন ব্যক্তির বাংলাদেশি নাগরিকত্ব নির্ধারিত হবে আইনের শর্তানুযায়ী। বাংলাদেশের সংবিধানের ৬ ধারার ১ উপধারায় বলা হয়েছে যে “বাংলাদেশের নাগরিকত্ব আইনের দ্বারা নির্ধারিত ও নিয়ন্ত্রিত হইবে।” জন্মসূত্রে বংশসূত্রে প্রবাসীসূত্রে বিবাহিত সূত্রে ও দেশীয়সূত্রে এবং অন্যান্য সূত্রে বাংলাদেশের নাগরিকত্ব লাভ করেন অর্থাৎ তিনি বাংলাদেশী হিসেবে পরিচিত হবেন ও বাংলাদেশের জাতীয় পাসপোর্ট পাওয়ার প্রাধিকারী হবেন।।
ভিন্ন দেশের নাগরিক সংশ্লিষ্ট আইন ও বিধিতে বর্ণিত শর্তপূরণ সাপেক্ষে এবং সরকারের যথাযথ কর্তৃপক্ষের অনুমোদনক্রমে বাংলাদেশের নাগরিকত্ব অর্জন করতে পারবেন এবং নিজেকে বাংলাদেশী হিসেবে পরিচয় দিতে পারবেন। তাছাড়া বাংলাদেশে দ্বি-নাগরিকত্বের সুযোগ রয়েছে।
দক্ষিণ এশীয়ায় ব্রিটিশ শাসনের শেষাংশে দ্বিজাতিতত্ত্বের ভিত্তিতে ভারতীয় উপমহাদেশের যে বিভাজন করে, তার আগে বাংলাদেশ এবং ভারতের পশ্চিমবঙ্গ একই ভূখণ্ড ছিল, এবং এদের উভয়ের মুখের ভাষা ছিল বাংলা। তাই এই জাতিকে বাঙালি হিসেবেই চিনতো বিশ্ব। কিন্তু পরবর্তিতে দ্বিজাতিতত্ত্বের ভিত্তিতে বিভাজনের মাধ্যমে ভারতের পশ্চিমবঙ্গ থেকে পৃথক করে বাংলাদেশ ভূখণ্ডটিকে দেওয়া হয় পাকিস্তানের অধীন করে। সেখান থেকে ১৯৭১ খ্রিষ্টাব্দে রক্তক্ষয়ী যুদ্ধের মাধ্যমে স্বাধীন হয় বাংলাদেশ। আর তখন থেকেই বিশ্বব্যাপী নিজস্ব আলাদা জাতিসত্তার পরিচায়ক হিসেবে এই দেশের বাসিন্দা কিংবা জন্মসূত্রে এই দেশের সাথে সম্পর্কিত কাউকে "বাংলাদেশী" আখ্যা দেওয়া হয়। এই মর্মে সকল বাংলাদেশী একেকজন বাঙালি হলেও সকল বাঙালি বাংলাদেশী নন এবং বাঙালি শব্দটি যেখানে একাধিক দেশের সাথে সম্পৃক্ত, বাংলাদেশী শব্দটি সেখানে কেবল একটি দেশের (বাংলাদেশ) সাথেই সম্পৃক্ত এবং ঐ একটি দেশেরই আলাদা জাতিসত্তার পরিচায়ক।
বাংলাদেশি শব্দটি দিয়ে "বাংলাদেশের" বা "বাংলাদেশজাত" কথাটিকেও বোঝানো হয়ে থাকে। যেমন: বাংলাদেশি টাকা দ্বারা বোঝানো হয়, বাংলাদেশের টাকাকে। এভাবে 'বাংলাদেশি পণ্য', 'বাংলাদেশি চলচ্চিত্র' ইত্যাদি হতে পারে।
বাংলাদেশি শব্দটি আবিধানিকভাবে সঠিক। পূর্বে এটি বাংলাদেশী হিসেবে লেখা হতো কিন্তু পরবর্তীতে তা সংশোধিত হলেও বাংলাদেশের সংবিধানে পূর্বের শব্দটিই বিদ্যমান। তাই, সাংবিধানিকভাবে বাংলাদেশের নাগরিককে বাংলাদেশী হিসেবে পরিচয় দেয়া হয়। একইভাবে বাঙালি সঠিক বানান কিন্তু সাংবিধানিকভাবে বাঙালী পরিচয় রাখা হয়েছে।
বাংলাদেশের প্রায় ৯৯% মানুষের মাতৃভাষা বাংলা। বাংলাদেশের সংবিধানের তৃতীয় অনুচ্ছেদ অনুযায়ী, বাংলা ভাষা বাংলাদেশের একমাত্র সরকারি ভাষা তথা রাষ্ট্রভাষা ও জাতীয় ভাষা। দক্ষিণ এশিয়ার একমাত্র ও বিশ্বের অন্যতম ভাষাভিত্তিক জাতিরাষ্ট্র বাংলাদেশ। বাংলা ভাষা প্রচলন আইন, ১৯৮৭ অনুযায়ী, বৈদেশিক সম্পর্ক ব্যতীত অন্যান্য সকল সরকারি কাজে বাংলা ভাষার ব্যবহার আবশ্যিক করেছে।বাংলাদেশ দক্ষিণ এশিয়ার একমাত্র একভাষী রাষ্ট্র বলে বিবেচিত হলেও পার্বত্য চট্টগ্রাম এবং অন্যান্য ক্ষুদ্র নৃগোষ্ঠী অধ্যুষিত এলাকাগুলোতে বসবাস করে এমন বাংলাদেশী আদিবাসীগণ তাদের নিজ নিজ ভাষা (যেমন চাকমা, মারমা ইত্যাদি) ভাষায় কথা বলে। এছাড়াও বাংলাদেশে অঞ্চল ভেদে বাংলা ভাষার যথেষ্ট রূপভেদ লক্ষ্য করা যায়।যেমন চট্টগ্রাম অঞ্চল এবং সিলেট অঞ্চল এর ভাষা আদর্শ বাংলা থেকে অনেকটাই ভিন্ন। একারণে অনেক সময়েই চাটগাঁইয়া এবং সিলেটি ভাষাকে বাংলা থেকে স্বতন্ত্র ভাষা হিসেবে বিবেচনা করা হয়।
এথনোলগের ২১ তম রিপোর্ট ২০১৮ অনুযায়ী বাংলাদেশে ৪১ ভাষা প্রচলিত আছে।
বাংলা ভাষা ছাড়াও বাংলাদেশে চাঁটগাঁইয়া ভাষা ও সিলেটি ভাষা (যদি স্বতন্ত্র ভাষা ধরা হয়), চাকমা ভাষা, মারমা ভাষা, রাখাইন ভাষা, বর্মী ভাষা, ওরাওঁ ভাষা, ককবরক ভাষা (ত্রিপুরাদের ভাষা), মৈতৈ ভাষা, বিহারি ভাষাসমূহ, হাজং ভাষা, ম্রো ভাষা, বিষ্ণুপ্রিয়া মণিপুরী ভাষা, কোল ভাষা, তঞ্চৈঙ্গা ভাষা, খাসি ভাষা,কুরুক্স ভাষা, রোহিঙ্গা ভাষা, মিজো ভাষা, আটং ভাষা,পাংখুয়া ভাষা ইত্যাদি ভাষা প্রচলিত।
বাংলাদেশের সংস্কৃতি বলতে দক্ষিণ এশিয়ার দেশ বাংলাদেশের গণমানুষের সাহিত্য, সংগীত, নৃত্য, ভোজনরীতি, পোশাক, উৎসব ইত্যাদির মিথস্ক্রিয়াকে বোঝানো হয়ে থাকে। বাংলাদেশের বাঙালিদের রয়েছে, শত শত বছরের ইতিহাস ও ঐতিহ্য। বাংলাদেশের বাঙালি সংস্কৃতি স্বকীয় বৈশিষ্ট্যের কারণে স্বমহিমায় উজ্জ্বল। বাংলাদেশ পৃথিবীর সমৃদ্ধ সংস্কৃতির ধারণকারী দেশগুলোর মধ্যে অন‍্যতম।
বাঙালী সংস্কৃতি বলতে বাংলাদেশের সংস্কৃতিকেই বোঝানো হয়। এটি কয়েক শতাব্দী ধরে বিবর্তিত হয়েছে এবং বাংলাদেশের বিভিন্ন সামাজিক গোষ্ঠীর সাংস্কৃতিক বৈচিত্র্যকে অন্তর্ভুক্ত করেছে। অষ্টাদশ শতকের শুরুর দিকের বঙ্গীয় রেনেসাঁ, প্রখ্যাত বাঙালি লেখক, সাধু, লেখক, বিজ্ঞানী, গবেষক, চিন্তাবিদ, সংগীত রচয়িতা, চিত্রশিল্পী, চলচ্চিত্র নির্মাতারা বাঙালি সংস্কৃতির বিকাশে গুরুত্বপূর্ণ ভূমিকা পালন করেছেন। বেঙ্গল রেনেসাঁর মধ্যে একটি নবজাতক রাজনৈতিক ভারতীয় জাতীয়তাবাদের বীজ রয়েছে যা আধুনিক ভারতীয় শৈল্পিক সাংস্কৃতিক অভিব্যক্তির অনেক উপায়ে অগ্রদূত ছিল।